title: 2007/103/EY: Komission päätös, tehty 12 päivänä helmikuuta 2007 , kansanterveysohjelman toimien valintaa ja rahoitusta koskevista yleisistä periaatteista ja perusteista (ETA:n kannalta merkityksellinen teksti )

text:
               16.2.2007

               FI

               Euroopan unionin virallinen lehti

               L 46/45

      KOMISSION PÄÄTÖS,
   tehty 12 päivänä helmikuuta 2007,
   kansanterveysohjelman toimien valintaa ja rahoitusta koskevista yleisistä periaatteista ja perusteista
   (ETA:n kannalta merkityksellinen teksti)
   (2007/103/EY)
   EUROOPAN YHTEISÖJEN KOMISSIO, joka
   ottaa huomioon yhteisön kansanterveysalan toimintaohjelman (2003–2008) hyväksymisestä 23 päivänä syyskuuta 2002 tehdyn Euroopan parlamentin ja neuvoston päätöksen N:o 1786/2002/EY (1) ja erityisesti sen 8 artiklan 1 kohdan,
   sekä katsoo seuraavaa:

               (1)

               Päätöksen N:o 1786/2002/EY 8 artiklan 1 kohdassa säädetään, että komissio hyväksyy kansanterveysohjelman toteuttamista koskevan vuosittaisen työsuunnitelman, jossa esitetään painoalueet ja toteutettavat toimet, myös määrärahojen jako, sekä ohjelman toimien valintaan ja rahoitukseen liittyvät järjestelyt, perusteet ja menettelyt.

               (2)

               Vuoden 2007 työsuunnitelma on hyväksytty komission päätöksellä N:o 2007/102/EY (2).

               (3)

               Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (3) 115 artiklassa ja Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23 päivänä joulukuuta 2002 annetun komission asetuksen (EY, Euratom) N:o 2342/2002 (4) 167 artiklassa vaaditaan, että kelpoisuus-, valinta- ja ratkaisuperusteet on ilmoitettava etukäteen ehdotuspyynnössä, jotta jätettyjen ehdotusten laatua voidaan arvioida vuosittaisessa työsuunnitelmassa vahvistettujen tavoitteiden ja painopisteiden kannalta.

               (4)

               Siksi olisi hyväksyttävä tämän päätöksen liitteessä tarkoitetut kansanterveysohjelman toimien valintaa ja rahoitusta koskevat yleiset periaatteet ja perusteet. Näin ollen yhteisön kansanterveysalan toimintaohjelman (2003–2008) toteuttamista koskevan vuoden 2005 työsuunnitelman sekä avustuksia koskevan vuosittaisen työohjelman hyväksymisestä ja kansanterveysalan toimintaohjelman toimien valintaa ja rahoitusta koskevista yleisistä periaatteista ja kriteereistä.14 päivänä tammikuuta 2005 tehdyn päätöksen K(2005) 29 liite II olisi korvattava tämän päätöksen liitteellä.

               (5)

               Liitteessä vahvistetut kansanterveysohjelman toimien valintaa ja rahoitusta koskevat yleiset periaatteet ja perusteet ovat yhteisön kansanterveysalan toimintaohjelmaa käsittelevän komitean lausunnon mukaiset,

         ON PÄÄTTÄNYT SEURAAVAA:
   Ainoa artikla
   Hyväksytään liitteessä vahvistetut kansanterveysohjelman (2003–2008) toimien valintaa ja rahoitusta koskevat yleiset periaatteet ja perusteet.

      Tehty Brysselissä 12 päivänä helmikuuta 2007.

            Komission puolesta

         Markos KYPRIANOU

            Komission jäsen

      (1)  EYVL L 271, 9.10.2002, s. 1. Päätös sellaisena kuin se on muutettuna päätöksellä N:o 786/2004/EY (EUVL L 138, 30.4.2004, s. 7).

      (2)  Katso tämän virallisen lehden sivu 27.

      (3)  EYVL L 248, 16.9.2002, s. 1. Asetus sellaisena kuin se on viimeksi muutettuna asetuksella (EY; Euratom) N:o 1995/2006 (EUVL L 390, 30.12.2006, s. 1).

      (4)  EYVL L 357, 31.12.2002, s. 1. Asetus sellaisena kuin se on viimeksi muutettuna asetuksella (EY; euratom) N:o 1248/2006 (EUVL L 227, 19.8.2006, s. 3).

      LIITE
      KANSANTERVEYSOHJELMAN TOIMIEN VALINTAA JA RAHOITUSTA KOSKEVAT YLEISET PERIAATTEET JA PERUSTEET
      Tämä asiakirja korvaa kaikilta osin kansanterveysalan toimintaohjelman toimien valintaa ja rahoitusta koskevista yleisistä periaatteista ja kriteereistä laaditun aiemman asiakirjan, joka on liitetty päätökseen K(2005) 29. Tätä asiakirjaa sovelletaan ainoastaan kansanterveysohjelmaan kuuluvien yksittäisten toimenpiteiden yhteisrahoitukseen. Sitä ei voida missään olosuhteissa pitää sovellettavia oikeussääntöjä korvaavana.
      1.   YLEISET PERIAATTEET

                  1.

                  Varainhoitoasetus ja sen soveltamissäännöt ovat kansanterveysohjelman täytäntöönpanossa käytettäviä viiteasiakirjoja.

                  2.

                  Avustusten on oltava seuraavien periaatteiden mukaisia:

                              —

                              Yhteisrahoitussääntö: Ulkopuolista yhteisrahoitusta muusta kuin yhteisön lähteestä vaaditaan joko avustuksen saajan omien varojen tai kolmansien osapuolten rahoitusvarojen muodossa. Kolmansien osapuolten luontoissuorituksia voidaan pitää yhteisrahoituksena, jos sen katsotaan olevan tarpeen tai aiheellista (varainhoitoasetuksen 113 artikla ja soveltamissääntöjen 172 artikla).

                              —

                              Voiton tavoittelemisen kieltämistä koskeva sääntö: Avustuksen tarkoituksena tai tuloksena ei saa olla voiton tuottaminen avustuksen saajalle (varainhoitoasetuksen 109 artiklan 2 kohta ja soveltamissääntöjen 165 artikla).

                              —

                              Taannehtivuuden kieltämistä koskeva sääntö: Rahoitettavien menojen on täytynyt aiheutua sopimuksen allekirjoittamisen jälkeen. Poikkeustapauksissa voidaan hyväksyä sellaisten menojen huomioon ottaminen, jotka ovat aiheutuneet avustushakemuksen jättöpäivän jälkeen, mutta ei sitä ennen (varainhoitoasetuksen 112 artikla).

                              —

                              Päällekkäisyyden kieltämistä koskeva sääntö: Samalle saajalle voidaan myöntää samaa toimintaa varten ainoastaan yksi avustus varainhoitovuotta kohti (varainhoitoasetuksen 111 artikla) (1).

                  3.

                  Toimia ja hankkeita koskevat ehdotukset arvioidaan kolmen perustekokonaisuuden mukaisesti:

                              —

                              hylkäämisperusteet, joiden avulla arvioidaan hakijan avustuskelpoisuutta – varainhoitoasetuksen 114 artikla,

                              —

                              valintaperusteet, joiden avulla arvioidaan hakijan taloudellisia ja toiminnallisia edellytyksiä toteuttaa ehdottamansa toimi – soveltamissääntöjen 176 artikla,

                              —

                              myöntämisperusteet, joiden avulla arvioidaan ehdotuksen laatua kustannukset huomioon ottaen.

                        Arviointimenettelyssä näitä kolmea perustekokonaisuutta tarkastellaan vaiheittain. Hanketta, joka ei täytä yhden perustekokonaisuuden vaatimuksia, ei oteta huomioon seuraavassa arviointivaiheessa, vaan se hylätään.

                  4.

                  Kansanterveysohjelmassa etusijalle asetetaan hankkeet,

                              —

                              jotka ovat innovatiivisia suhteessa nykytilanteeseen ja jotka eivät ole luonteeltaan toistuvia,

                              —

                              jotka tuovat Euroopan laajuista lisäarvoa kansanterveyden alalla: hankkeiden ansiosta on tarkoitus saada asiaankuuluvia mittakaavaetuja, niissä on oltava mukana hankkeen laajuuteen suhteutettu määrä avustuskelpoisia maita, ja niiden on oltava toisinnettavissa muualla,

                              —

                              joiden avulla edistetään ja tuetaan yhteisön politiikkojen kehittämistä kansanterveyden alalla,

                              —

                              joissa kiinnitetään riittävästi huomiota tehokkaaseen hallintorakenteeseen, selkeään kehittämismenettelyyn ja odotettavissa olevien tulosten täsmälliseen kuvaukseen,

                              —

                              joihin sisältyy suunnitelma tulosten käytöstä ja levityksestä Euroopan tasolla asianmukaisille kohdeyleisöille.

            2.   HYLKÄÄMISPERUSTEET

                  1.

                  Kansanterveysohjelman mukaisen avustuksen myöntämismenettelyyn ei voi osallistua hakija, joka

                              a)

                              on konkurssissa tai selvitystilassa taikka on keskeyttänyt liiketoimintansa tai jolle on vahvistettu akordi tai jota koskeva konkurssi- tai akordihakemus tai hakemus yhtiön purkamiseksi on vireillä tai joka on muun vastaavan kansalliseen lainsäädäntöön ja kansallisiin määräyksiin perustuvan menettelyn alainen;

                              b)

                              on tuomittu ammattinsa harjoittamiseen liittyvästä rikkomuksesta lainvoimaisella tuomiolla;

                              c)

                              on syyllistynyt ammattiaan harjoittaessaan vakavaan virheeseen, jonka hankintaviranomainen voi näyttää toteen;

                              d)

                              on laiminlyönyt velvollisuutensa maksaa sen valtion lainsäädännön mukaiset sosiaaliturvamaksut tai verot, johon hakija on sijoittautunut tai jossa tulojen ja menojen hyväksyjä sijaitsee tai jossa sopimus on pantava täytäntöön;

                              e)

                              on tuomittu lainvoimaisella päätöksellä petoksesta, lahjonnasta, rikollisjärjestöön osallistumisesta tai muusta laittomasta toiminnasta, joka vahingoittaa yhteisöjen taloudellisia etuja;

                              f)

                              on osallistunut johonkin toiseen yhteisöjen talousarviosta rahoitettavaan hankintamenettelyyn tai avustuksen myöntämismenettelyyn ja jonka on mainittuun menettelyyn osallistuessaan todettu rikkoneen sopimusvelvoitteitaan.

                        Todiste: ehdokkaan on annettava asianmukaisesti allekirjoitettu ja päivätty valaehtoinen vakuutus, jonka mukaan mikään edellä luetelluista tilanteista ei koske sitä.

                  2.

                  Kansanterveysohjelmaan osallistuminen ei ole mahdollista, jos ehdotus on saapunut määräpäivän jälkeen tai jos se on epätäydellinen tai ei täytä ehdotuspyynnössä esitettyjä muodollisia vaatimuksia.
                  Jokaisen hakemuksen on oltava täydellinen ja sisällettävä vähintään seuraavat asiakirjat:

                              —

                              pääyhteistyökumppanin ja muiden tukiorganisaatioiden hallinnolliset tiedot

                              —

                              hankkeen tekninen kuvaus

                              —

                              hankkeen kokonaisbudjetti ja pyydetty yhteisön yhteisrahoitusosuus.

                              —

                              Todiste: hankkeen kokonaisbudjetti ja pyydetty yhteisön yhteisrahoitusosuus.

                              —

                              Todiste: hakemuksen sisältö.

                  3.

                  Kansanterveysohjelmaan osallistuminen ei ole mahdollista, jos toimi on jo aloitettu ennen avustushakemuksen rekisteröintipäivää.
                  Todiste: avustushakemuksessa on mainittava toimen suunniteltu alkamispäivä ja kesto.

            3.   VALINTAPERUSTEET
      Vain hylkäämisperusteiden vaatimukset täyttävät ehdotukset voidaan arvioida. Kaikki seuraavassa mainittavat valintaperusteet on täytettävä.
      1.   Oikeudellinen asema
      Hakijoiden on toimitettava todisteet organisaationsa oikeudellisesta asemasta.
      Todiste: hakijoiden on toimitettava organisaationsa yhtiöjärjestys ja virallinen rekisteröintitodistus.
      2.   Taloudelliset valmiudet
      Hakijoilla on oltava vakaat ja riittävät rahoituslähteet, jotta toimintaa voidaan ylläpitää koko sen toteutusajan ja osallistua sen yhteisrahoitukseen.
      Todiste: hakijoiden on toimitettava tuloslaskelmat ja taseet kahdelta viimeksi kuluneelta täydeltä tilivuodelta.
      Taloudellisia valmiuksia ei tarkisteta, jos kyseessä on julkinen organisaatio, julkisoikeudellinen kansainvälinen organisaatio, joka on perustettu hallitustenvälisillä sopimuksilla, tai tällaisen organisaation perustama erityisjärjestö.
      3.   Toiminnalliset valmiudet
      Hakijoilla on oltava ehdotetun toimen loppuun saattamiseksi vaadittavat ammatilliset resurssit, ammattitaito ja pätevyys.
      Todiste: hakijoiden on toimitettava organisaationsa viimeisin vuotuinen toimintakertomus, jossa esitetään yksityiskohtaiset tiedot sen toiminnasta, taloudesta ja tekniikasta, sekä kaikkien hankkeeseen osallistuvien organisaatioiden asiaankuuluvan ammattihenkilöstön ansioluettelot.
      4.   Komission pyynnöstä toimitettavat täydentävät asiakirjat
      Hakijoiden on pyynnöstä toimitettava ulkopuolisen hyväksytyn tilintarkastajan laatima tilintarkastuskertomus, jossa vahvistetaan viimeisin saatavissa oleva tilinpäätös ja arvioidaan hakijan taloudellisia toimintaedellytyksiä.
      4.   MYÖNTÄMISPERUSTEET
      Vain hylkäämis- ja valintaperusteiden vaatimukset täyttävien hankkeiden arviointia voidaan jatkaa seuraavien myöntämisperusteiden mukaisesti. Ehdotuspyynnössä ilmoitetaan, miten seuraavassa lueteltuja myöntämisperusteita sovelletaan.
      1.   Hankkeen relevanssi politiikan ja asiayhteyden kannalta

                  a)

                  Hankkeen osuus kansanterveysohjelman ja sen vuosittaisen työsuunnitelman tavoitteiden ja painopisteiden toteuttamisessa

                  b)

                  Strateginen relevanssi mitattuna nykytiedon ja terveysvaikutusten odotettavissa olevana parantumisena

                  c)

                  Euroopan laajuinen lisäarvo kansanterveyden alalla

                              —

                              vaikutukset kohderyhmiin, pitkän aikavälin vaikutukset ja mahdolliset kerrannaisvaikutukset, kuten toisinnettavat, siirrettävät ja kestävät toiminnot,

                              —

                              täydentävyyttä, synergiaetuja ja yhteensopivuutta suhteessa EU:n asiaankuuluviin politiikkoihin edistävät toimet.

                  d)

                  Maantieteellisen kattavuuden soveltuvuus
                  Hakijoiden on varmistettava, että hankkeen maantieteellinen kattavuus on sen tavoitteisiin soveltuva, ja annettava selvitys avustuskelpoisten maiden asemasta yhteistyökumppaneina sekä hankkeen resurssien tai niiden edustamien kohderyhmien relevanssista.
                  Kansalliset tai alueelliset hankkeet (joissa on mukana vain yksi avustuskelpoinen maa tai alue) hylätään.

                  e)

                  Hankkeen sopivuus sosiaaliseen, kulttuuriseen ja poliittiseen ympäristöön
                  Hakijoiden on suhteutettava hanke osallistuvien maiden tai alueiden tilanteeseen ja varmistettava suunniteltujen toimien sopivuus kohderyhmien kulttuuriin ja näkemyksiin.

            2.   Hankkeen tekninen laatu
      a)   Todistepohja
      Hakijoiden on esitettävä ongelma-analyysi ja selkeä kuvaus ehdotettujen toimenpiteiden osatekijöistä, vaikutuksista, tehokkuudesta ja sovellettavuudesta.
      b)   Sisällön kuvaus
      Hakijoiden on esitettävä selkeä kuvaus päämääristä ja tavoitteista, kohderyhmistä sekä asiaankuuluvista maantieteellisistä seikoista, menetelmistä ja ennakoiduista vaikutuksista ja tuloksista.
      c)   Innovatiivisuus, tekninen täydentävyys ja päällekkäisyyksien välttäminen muiden EU:n laajuisten meneillään olevien tointen kanssa
      Hakijoiden on selkeästi kuvattava edistymistä, johon hankkeen avulla pyritään tietyllä alalla verrattuna vallitsevaan tilanteeseen, ja varmistettava, että Euroopan laajuisesti ja kansainvälisesti meneillään olevien hankkeiden ja tointen välillä ei ole minkäänasteista epäasianmukaista päällekkäisyyttä.
      d)   Arviointistrategia
      Hakijoiden on esitettävä selkeä kuvaus ehdotettujen menetelmien ja valittujen indikaattorien luonteesta ja sopivuudesta.
      e)   Strategia tulosten levittämiseksi
      Hakijoiden on selkeästi osoitettava, että suunniteltu strategia ja ehdotetut menetelmät soveltuvat tulosten siirrettävyyden ja niiden kestävän levityksen varmistamiseen.
      3.   Hankehallinnon ja varainhoidon laatu
      a)   Hankkeen suunnittelu ja organisaatio
      Hakijoiden on annettava selvitys toteutettavista toimista, aikataulusta ja välitavoitteista, tuloksista, tehtävien luonteesta ja jakautumisesta sekä riskianalyysista.
      b)   Organisaatiovalmiudet
      Hakijoiden on esitettävä kuvaus hallintorakenteesta, henkilöstön ammattitaidosta, vastuualueista, sisäisestä viestinnästä, päätöksenteosta, seurannasta ja valvonnasta.
      c)   Yhteistyökumppanuuden laatu
      Hakijoiden on annettava selvitys suunnitellun yhteistyökumppanuuden laajuudesta, siihen liittyvistä tehtävistä ja vastuunjaosta, kumppaneiden välisistä suhteista, synergiaeduista, hankekumppanien välisestä täydentävyydestä ja verkoston rakenteesta.
      d)   Viestintästrategia
      Hakijoiden on annettava selvitys viestintästrategian suunnittelusta, kohderyhmistä, siinä käytettyjen kanavien sopivuudesta ja EU:n yhteisrahoituksen näkyvyydestä.
      e)   Yleinen ja yksityiskohtainen budjetti
      Hakijoiden on varmistettava, että budjetti on sisäisesti ja suhteessa yhteistyökumppaneihin ja hankkeen erityistavoitteisiin relevantti, asianmukainen, tasapainoinen ja johdonmukainen. Yhteistyökumppaneiden on pidettävä varojen jakaminen kohtuullisella vähimmäistasolla välttäen budjetin liiallista hajanaisuutta.
      f)   Taloushallinto
      Hakijoiden on annettava selvitys talousprosesseista, vastuualueista, raportointimenettelyistä ja tarkastuksista.
      Kunkin perustekokonaisuuden painotus on seuraava. Tarjouspyynnössä määritetään kunkin perustekokonaisuuden yksittäisten perusteiden erityispainotukset.

                              1.

                              Hankkeen relevanssi politiikan ja asiayhteyden kannalta

                  /30

                              2.

                              Hankkeen tekninen laatu

                  /40

                              3.

                              Hankehallinnon ja varainhoidon laatu

                  /30

            Kokonaispisteet enintään /100.
      Myös jokaiselle perustekokonaisuudelle vahvistetaan kynnysarvot, ja kynnysarvon alittavan pistemäärän saaneet hankkeet hylätään.
      Arvioinnin jälkeen rahoitettaviksi suositelluista ehdotuksista laaditaan luettelo, jossa ehdotukset on asetettu niille annettujen kokonaispistemäärien mukaiseen järjestykseen. Parhaiten sijoittuneille ehdotuksille myönnetään yhteisrahoitusta käytettävissä olevien määrärahojen mukaan. Muut yhteisrahoitettaviksi suositellut ehdotukset merkitään varallaololuetteloon.

         (1)  Tämä tarkoittaa sitä, että komissio voi hyväksyä yhteisrahoituksen piiriin toiminnan, jota varten sama hakija on hakenut avustusta, vain kerran vuodessa riippumatta kyseisen toiminnan kestosta.


title: Neuvoston päätös, tehty 19 päivänä huhtikuuta 2007 , perusoikeuksia ja kansalaisuutta koskevan erityisohjelman perustamisesta vuosiksi 2007–2013 osana perusoikeuksien ja oikeusasioiden yleisohjelmaa

text:
               27.4.2007

               FI

               Euroopan unionin virallinen lehti

               L 110/33

      NEUVOSTON PÄÄTÖS,
   tehty 19 päivänä huhtikuuta 2007,
   perusoikeuksia ja kansalaisuutta koskevan erityisohjelman perustamisesta vuosiksi 2007–2013 osana perusoikeuksien ja oikeusasioiden yleisohjelmaa
   (2007/252/YOS)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 308 artiklan,
   ottaa huomioon komission ehdotuksen,
   ottaa huomioon Euroopan parlamentin lausunnon (1),
   sekä katsoo seuraavaa:

               (1)

               Euroopan unioni perustuu vapauden, kansanvallan, ihmisoikeuksien ja perusvapauksien kunnioittamisen ja oikeusvaltion periaatteisiin, jotka ovat jäsenvaltioille yhteisiä.

               (2)

               Euroopan unionin perusoikeuskirjasta (2), ottaen huomioon sen aseman ja soveltamisalan, ja siihen liittyvistä selityksistä käyvät esille oikeudet sellaisina kuin ne ilmenevät erityisesti jäsenvaltioille yhteisistä valtiosääntöperinteestä ja kansainvälisistä velvoitteista, Euroopan unionista tehdystä sopimuksesta ja yhteisöjen perustamissopimuksista, ihmisoikeuksien ja perusvapauksien suojaamiseksi tehdystä eurooppalaisesta yleissopimuksesta, yhteisön ja Euroopan neuvoston hyväksymistä sosiaalisista peruskirjoista sekä Euroopan yhteisöjen tuomioistuimen ja Euroopan ihmisoikeustuomioistuimen oikeuskäytännöstä.

               (3)

               Eurooppa-neuvosto korosti marraskuussa 2004 tiedotuksella olevaa huomattavaa merkitystä pyrittäessä aktiivista kansalaisuutta rohkaisemalla saamaan kansalaiset mukaan Euroopan yhdentymishankkeeseen.

               (4)

               Komissio korosti Euroopan unionista tehdyn sopimuksen 7 artiklasta neuvostolle ja Euroopan parlamentille 15 päivänä lokakuuta 2003 antamassaan tiedonannossa kansalaisyhteiskunnan asemaa sekä perusoikeuksien suojelussa että niiden edistämisessä; sen vuoksi komission olisi käynnistettävä julkinen, avoin ja säännöllinen vuoropuhelu kansalaisyhteiskunnan kanssa.

               (5)

               Haagin ohjelman mukaan keskinäisen yhteistyön lisäämiseksi on pyrittävä selkeästi parantamaan keskinäistä ymmärtämystä oikeusviranomaisten ja eri oikeusjärjestelmien välillä. Kansallisten viranomaisten eurooppalaiset verkostot olisi tässä yhteydessä otettava erityisesti huomioon ja niitä olisi tuettava.

               (6)

               Euroopan perustuslakituomioistuinten konferenssi (Conference of the European Constitutional Courts) ja Euroopan unionin korkeimpien hallinto-oikeuksien ja ylimpien hallintotuomioistuinten yhdistys (Association of the Council of States and Supreme Administrative Jurisdictions of the European Union) edistävät erityisesti asiaa koskevia tietokantoja ylläpitämällä näkemysten ja kokemusten vaihtoa asioissa, jotka koskevat niiden jäsentuomioistuinten oikeuskäytäntöä, järjestäytymistä ja toimintaa niiden käyttäessä tuomiovaltaa ja toimiessa neuvonantajina yhteisön oikeuteen liittyvissä asioissa. Olisi oltava mahdollista tarjota yhteisrahoitusta mainitun konferenssin ja yhdistyksen toimille edellyttäen, että menot aiheutuvat yleistä eurooppalaista etua koskevaan tavoitteeseen pyrkimisestä. Tällainen yhteisrahoitus ei kuitenkaan saisi tarkoittaa sitä, että jokin tuleva ohjelma kattaisi tällaiset verkostot, eikä se saisi estää muita eurooppalaisia verkostoja saamasta tukea toimilleen tämän päätöksen mukaisesti.

               (7)

               On tarpeen korostaa, miten tärkeää on tiedottaa ja viestittää unionin kansalaisuuden tuomista oikeuksista, jotta voidaan lisätä kansalaisten tietoisuutta oikeuksistaan ja helpottaa luotettavan tiedon saantia.

               (8)

               Uskontojen välisen ja monikulttuurisen vuoropuhelun edistäminen Euroopan unionin tasolla edistäisi osaltaan rauhan ja perusoikeuksien säilyttämistä ja vahvistamista.

               (9)

               Tämän ohjelman tavoitteiden olisi oltava neuvoston asetuksella (EY) N:o 168/2007 (3) perustetun Euroopan unionin perusoikeusviraston tavoitteita täydentäviä ja niiden olisi keskityttävä alueisiin, joilla voidaan saada aikaan eurooppalaista lisäarvoa. Tätä varten olisi huolehdittava asianmukaisesta yhteensovittamisesta.

               (10)

               Täydentävyyden ja voimavarojen parhaan mahdollisen käytön takaamiseksi olisi varmistettava, että vältetään päällekkäisyyksiä tästä ohjelmasta tuettujen toimien ja perusoikeuksien alalla toimivaltaisten kansainvälisten järjestöjen, kuten Euroopan neuvoston, toimien välillä, kuitenkin siten, että yhteiset toimet tämän ohjelman tavoitteiden saavuttamiseksi ovat mahdollisia. Tätä varten olisi huolehdittava asianmukaisesta yhteensovittamisesta.

               (11)

               Thessalonikin toimintasuunnitelmaan kirjatun, yhteisön ohjelmien avaamista jäsenehdokasmaille ja Länsi-Balkanin maille koskevan periaatteen mukaisesti liittyvien valtioiden, ehdokasmaiden ja Länsi-Balkanin maiden olisi voitava osallistua tähän ohjelmaan. Edellytyksenä niiden osallistumiselle olisi oltava kahdenvälisten sopimusten yleisten ehtojen täyttäminen ja osallistuminen ohjelman talousarvion rahoitukseen. Silloin, kun osallistuminen edistää kyseessä olevan toimen tavoitetta, myös sellaisten maiden viranomaisten, laitosten tai valtioista riippumattomien järjestöjen, jotka eivät osallistu ohjelmaan, olisi voitava olla yksittäisissä toimissa mukana kumppaneina, kuitenkin niin, että ne eivät ole hankkeen pääasiallisia tuensaajia.

               (12)

               Olisi myös toteutettava asianmukaisia toimenpiteitä väärinkäytösten ja petosten estämiseksi sekä toteutettava tarvittaessa toimenpiteitä menetettyjen, aiheettomasti maksettujen tai väärinkäytettyjen varojen takaisinperimiseksi Euroopan yhteisöjen taloudellisten etujen suojaamisesta 18 päivänä joulukuuta 1995 annetun neuvoston asetuksen (EY, Euratom) N:o 2988/95 (4), komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi 11 päivänä marraskuuta 1996 annetun neuvoston asetuksen (Euratom, EY) N:o 2185/96 (5) sekä Euroopan petostentorjuntaviraston (OLAF) tutkimuksista 25 päivänä toukokuuta 1999 annetun Euroopan parlamentin ja neuvoston asetuksen (EY) N:o 1073/1999 (6) mukaisesti.

               (13)

               Olisi sovellettava Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annettua neuvoston asetusta (EY, Euratom) N:o 1605/2002 (7), jäljempänä ’varainhoitoasetus’, ja Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23 päivänä joulukuuta 2002 annettua komission asetusta (EY, Euratom) N:o 2342/2002 (8), joilla turvataan yhteisön taloudelliset edut, ja otettava tällöin huomioon yksinkertaisuuden ja vastaavuuden periaatteet budjettivälineiden valinnassa, rajoitettava niiden tapausten määrää, joissa komissiolla säilyy välitön toteuttamis- ja hallinnointivastuu, ja pidettävä voimavarojen määrä oikeassa suhteessa niiden käytöstä johtuvaan hallinnolliseen kuormitukseen.

               (14)

               Varainhoitoasetuksessa säädetään, että toiminta-avustukset on sidottava perussäädökseen.

               (15)

               Menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (9) mukaisesti tämän päätöksen täytäntöön panemiseksi tarvittavista toimenpiteistä olisi päätettävä siten, että tehdään ero hallintokomiteamenettelyn ja neuvoa-antavan komiteamenettelyn piiriin kuuluvien toimenpiteiden välillä; neuvoa-antava komitea on tällöin joissakin tapauksissa tehokkuuden parantamisen kannalta sopivampi vaihtoehto.

               (16)

               Jäsenvaltiot eivät voi riittävällä tavalla toteuttaa tämän ohjelman tavoitteita eli kansalaisyhteiskunnan järjestöjen tukemista sekä rasismin, muukalaisvihan ja juutalaisvastaisuuden torjuntaa sekä perusoikeuksien ja kansalaisten oikeuksien suojelua uskontojen välisellä ja monikulttuurisella vuoropuhelulla, vaan ne voidaan ohjelman laajuuden tai vaikutusten takia toteuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä päätöksessä ei ylitetä sitä, mikä on näiden tavoitteiden saavuttamiseksi tarpeen.

               (17)

               Perustamissopimuksessa ei ole muita määräyksiä tämän päätöksen tekemiseksi tarvittavista valtuuksista kuin sen 308 artikla.

               (18)

               Tämän ohjelman tehokkaan ja joutuisan täytäntöönpanon turvaamiseksi tätä päätöstä olisi sovellettava 1 päivästä tammikuuta 2007.

               (19)

               Talous- ja sosiaalikomitea on antanut lausunnon (10),

         ON PÄÄTTÄNYT SEURAAVAA:
   1 artikla
   Ohjelman perustaminen
   1.   Tällä päätöksellä perustetaan perusoikeuksia ja kansalaisuutta koskeva ohjelma, jäljempänä ’ohjelma’, joka on osa perusoikeuksien ja oikeusasioiden yleisohjelmaa.
   2.   Ohjelma alkaa 1 päivänä tammikuuta 2007 ja päättyy 31 päivänä joulukuuta 2013.
   3.   Ohjelma pannaan täytäntöön yhteisön oikeuden soveltamisalan rajoissa.
   2 artikla
   Yleiset tavoitteet
   1.   Ohjelmalla on seuraavat yleiset tavoitteet:

               a)

               edistää Euroopan unionista tehdyn sopimuksen 6 artiklan 2 kohdassa määriteltyjen perusoikeuksien sekä unionin kansalaisuudesta johtuvien oikeuksien kunnioittamiseen perustuvan eurooppalaisen yhteiskunnan kehittämistä;

               b)

               vahvistaa kansalaisyhteiskuntaa ja rohkaista julkista, avointa ja säännöllistä vuoropuhelua perusoikeuksista;

               c)

               torjua rasismia, muukalaisvihaa ja juutalaisvastaisuutta ja edistää parempaa uskontojen ja kulttuurien välistä ymmärrystä sekä suurempaa suvaitsevaisuutta kaikkialla Euroopan unionissa;

               d)

               parantaa oikeus- ja hallintoviranomaisten sekä oikeusalan ammattilaisten välisiä yhteyksiä, tiedonvaihtoa ja verkostoitumista muun muassa tukemalla oikeudellista koulutusta tarkoituksena parantaa keskinäistä ymmärtämystä erityisesti tällaisten viranomaisten ja alan ammattilaisten kesken.

         2.   Ohjelman yleisillä tavoitteilla täydennetään asetuksella (EY) N:o 168/2007 perustetun Euroopan unionin perusoikeusviraston tavoitteita.
   3.   Ohjelman yleisillä tavoitteilla myötävaikutetaan siihen, että yhteisön politiikkoja kehitetään ja pannaan täytäntöön perusoikeuksia täysimääräisesti noudattaen.
   3 artikla
   Erityiset tavoitteet
   Ohjelmalla on seuraavat erityiset tavoitteet:

               a)

               edistää Euroopan unionista tehdyn sopimuksen 6 artiklan 2 kohdassa määriteltyjä perusoikeuksia, tiedottaa kaikille henkilöille heidän oikeuksistaan, myös niistä, jotka johtuvat unionin kansalaisuudesta, jotta unionin kansalaisia rohkaistaan osallistumaan aktiivisesti demokratian toimintaan unionissa;

               b)

               tarkastella tarvittaessa erityisten perusoikeuksien kunnioittamista Euroopan unionin ja sen jäsenvaltioiden pannessa täytäntöön yhteisön oikeutta, ja hankkia tämän soveltamisalan rajoissa lausuntoja perusoikeuksiin liittyvistä erityiskysymyksistä;

               c)

               tukea valtioista riippumattomia järjestöjä ja muita kansalaisyhteiskunnan toimijoita, jotta niiden valmiudet osallistua aktiivisesti perusoikeuksien, oikeusvaltion ja kansanvallan edistämiseen lisääntyisivät;

               d)

               luoda asianmukaiset rakenteet uskontojen välisen ja monikulttuurisen vuoropuhelun edistämiseksi Euroopan unionissa.

         4 artikla
   Toimet
   Edellä 2 ja 3 artiklassa asetettujen yleisten ja erityisten tavoitteiden saavuttamiseksi ohjelmasta tuetaan seuraavanlaisia toimia:

               a)

               komission toteuttamat erityistoimet, joita ovat muun muassa selvitykset ja tutkimukset, mielipidemittaukset ja kartoitukset, indikaattoreiden ja yhteisten menetelmien luominen, tietojen ja tilastojen keruu, käsittely ja levittäminen, seminaarit, konferenssit ja asiantuntijakokoukset, yleisökampanjoiden ja -tilaisuuksien järjestäminen, verkkosivujen kehittäminen ja ylläpito, tiedotusmateriaalin laatiminen ja levittäminen, kansallisten asiantuntijoiden verkostojen tukeminen ja hallinnointi, analyysit, seuranta ja arvioinnit;

               b)

               yhteisön edun mukaiset yksittäiset valtioidenväliset hankkeet, joita jäsenvaltion viranomainen tai muu elin, kansainvälinen järjestö tai valtioista riippumaton järjestö on esittänyt ja joissa on osallistujia vähintään kahdesta jäsenvaltiosta tai yhdestä jäsenvaltiosta ja yhdestä muusta valtiosta, joka voi olla joko liittyvä maa tai ehdokasmaa, vuotuisissa työohjelmissa vahvistetuin edellytyksin;

               c)

               ohjelman yleisten tavoitteiden mukaisesti yleiseurooppalaista etua ajavien valtioista riippumattomien järjestöjen tai muiden toimijoiden toiminnan tukeminen vuotuisissa työohjelmissa vahvistetuin edellytyksin;

               d)

               toiminta-avustukset sellaisten menojen yhteisrahoittamiseksi, jotka liittyvät Euroopan perustuslakituomioistuinten konferenssin ja Euroopan unionin korkeimpien hallinto-oikeuksien ja ylimpien hallintotuomioistuinten yhdistyksen, joka ylläpitää tiettyjä tietokantoja, jotka sisältävät yhteisön oikeuden täytäntöönpanoon liittyvien kansallisten tuomioiden Euroopan laajuisen kokoelman, pysyvään työohjelmaan, edellyttäen, että menot aiheutuvat yleistä eurooppalaista etua koskevaan tavoitteeseen pyrkimisestä siten, että edistetään näkemysten ja kokemusten vaihtoa asioissa, jotka koskevat niiden jäsenten oikeuskäytäntöä, järjestäytymistä ja toimintaa niiden käyttäessä tuomiovaltaa ja/tai toimiessa neuvonantajina yhteisön oikeuden alalla.

         5 artikla
   Kolmansien maiden osallistuminen
   1.   Ohjelman toimiin voivat osallistua seuraavat maat, jäljempänä ’osanottajamaat’: liittyvät valtiot, ehdokasmaat sekä vakautus- ja assosiaatioprosessiin osallistuvat Länsi-Balkanin maat näiden maiden kanssa tehdyissä tai tehtävissä assosiaatiosopimuksissa tai yhteisön ohjelmiin osallistumista koskevissa assosiaatiosopimusten lisäpöytäkirjoissa määrättyjen edellytysten mukaisesti.
   2.   Edellä 4 artiklan mukaisissa toimissa voivat olla mukana sellaisten maiden viranomaiset, laitokset tai valtioista riippumattomat järjestöt, jotka eivät osallistu tähän ohjelmaan 1 kohdan mukaisesti, jos se edistää 1 kohdassa tarkoitettujen maiden valmistautumista liittymiseen tai palvelee asianomaisten toimien tavoitteita.
   6 artikla
   Kohderyhmät
   Ohjelma on suunnattu Euroopan unionin kansalaisille, osanottajamaiden kansalaisille tai Euroopan unionin alueella laillisesti oleskeleville kolmansien maiden kansalaisille ja muiden tämän ohjelman tavoitteita edistävien ryhmien ohella kansalaisyhteiskunnan järjestöille.
   7 artikla
   Ohjelmaan osallistuminen
   1.   Ohjelmaan voivat osallistua muun muassa laitokset sekä julkiset tai yksityiset organisaatiot, yliopistot, tutkimusinstituutit, valtioista riippumattomat järjestöt, kansalliset, alueelliset ja paikalliset viranomaiset, kansainväliset järjestöt ja muut voittoa tavoittelemattomat järjestöt, jotka ovat sijoittautuneet Euroopan unionin alueelle tai jonkin 5 artiklan mukaisen osanottajamaan alueelle.
   2.   Ohjelma antaa mahdollisuuden yhteisiin toimiin, joilla pyritään saavuttamaan sen tavoitteet yhdessä perusoikeuskysymyksiä käsittelevien kansainvälisten järjestöjen, kuten Euroopan neuvoston, kanssa. Yhteiset toimet rahoitetaan yhdessä, ja niiden toteuttamisessa noudatetaan kunkin laitoksen tai organisaation sääntöjä.
   8 artikla
   Tukimuodot
   1.   Yhteisön myöntämä rahoitus voi olla oikeudelliselta muodoltaan:

               a)

               avustus;

               b)

               julkisia hankintoja koskeva sopimus.

         2.   Yhteisön avustukset myönnetään ehdotuspyyntöjen perusteella, lukuun ottamatta varainhoitoasetuksessa säädettyjä poikkeuksellisia ja asianmukaisesti perusteltuja tapauksia. Ne myönnetään toiminta-avustuksina tai yksittäisiin toimiin myönnettyinä avustuksina. Osarahoituksen enimmäisosuus määritetään vuotuisissa työohjelmissa.
   3.   Lisäksi rahoitusta varataan liitännäistoimiin, joita rahoitetaan julkisia hankintoja koskevien sopimusten avulla; yhteisön rahoitusta myönnetään tässä tapauksessa tavaroiden ja palvelujen hankintaan. Tällä rahoituksella katetaan muun muassa kustannuksia, jotka liittyvät tiedotukseen ja viestintään sekä hankkeiden, politiikkojen, ohjelmien ja lainsäädännön valmisteluun, toteutukseen, seurantaan, tarkastamiseen ja arviointiin.
   9 artikla
   Täytäntöönpanotoimenpiteet
   1.   Komissio noudattaa yhteisön tuen täytäntöönpanossa varainhoitoasetusta.
   2.   Ohjelman täytäntöönpanemiseksi komissio hyväksyy 2 artiklassa määriteltyjen yleisten tavoitteiden rajoissa vuotuisen työohjelman, jossa määritellään erityiset tavoitteet, ensisijaiset aihealueet, 8 artiklassa tarkoitetut liitännäistoimet ja esitetään tarvittaessa luettelo muista toimista.
   3.   Vuotuinen työohjelma hyväksytään 10 artiklan 3 kohdassa säädettyä menettelyä noudattaen.
   4.   Yksittäisille toimille myönnettävän tuen arviointi- ja myöntämismenettelyissä on otettava huomioon muun muassa seuraavat perusteet:

               a)

               yhdenmukaisuus vuotuisen työohjelman, 2 artiklassa määriteltyjen yleisten tavoitteiden sekä 3 ja 4 artiklassa määriteltyjen eri aloilla toteutettavien toimenpiteiden kanssa;

               b)

               ehdotetun toimen suunnittelun, organisoinnin, esittelyn ja odotettujen tulosten laatu;

               c)

               yhteisöltä haetun rahoituksen määrä ja sen asianmukaisuus odotettujen tulosten kannalta;

               d)

               odotettujen tulosten vaikutus 2 artiklassa määriteltyihin yleisiin tavoitteisiin sekä 3 ja 4 artiklassa määriteltyihin eri aloilla toteutettaviin toimenpiteisiin.

         5.   Edellä 4 artiklan b ja c alakohdassa tarkoitettuja toiminta-avustuksia koskevia hakemuksia arvioidaan seuraavin perustein:

               a)

               ohjelman tavoitteiden mukaisuus;

               b)

               ehdotettujen toimien laatu;

               c)

               toimien todennäköinen kerrannaisvaikutus toimien kohdeyleisön kannalta;

               d)

               toteutettavien toimien maantieteellinen ulottuvuus;

               e)

               kansalaisten osallistuminen asianomaisten järjestöjen rakenteisiin;

               f)

               ehdotetun toimen kustannus-hyötysuhde.

         6.   Komissio tekee 4 artiklan b ja c alakohdan nojalla esitettyjä toimia koskevat päätökset 10 artiklan 2 kohdassa tarkoitetun menettelyn mukaisesti.
   7.   Toiminta-avustukseen, joka myönnetään Euroopan perustuslakituomioistuinten kansainväliselle konferenssille ja Euroopan unionin korkeimpien hallinto-oikeuksien ja ylimpien hallintotuomioistuinten yhdistykselle, ei sovelleta varainhoitoasetuksen 113 artiklan 2 kohdan mukaista tuen asteittaisen vähentämisen periaatetta sikäli kuin ne pyrkivät yleisen eurooppalaisen edun mukaisen tavoitteen saavuttamiseen.
   10 artikla
   Komitea
   1.   Komissiota avustaa komitea, jäljempänä ’komitea’.
   2.   Jos tähän kohtaan viitataan, sovelletaan päätöksen 1999/468/EY 3 ja 7 artiklaa.
   3.   Jos tähän kohtaan viitataan, sovelletaan päätöksen 1999/468/EY 4 ja 7 artiklaa.
   Päätöksen 1999/468/EY 4 artiklan 3 kohdassa säädetty määräaika on kolme kuukautta.
   4.   Komitea vahvistaa työjärjestyksensä.
   11 artikla
   Täydentävyys
   1.   Ohjelman toteutuksessa pyritään yhteisvaikutukseen ja täydentävyyteen muiden yhteisön välineiden kanssa. Tämä koskee erityisesti turvallisuutta ja vapauksien suojelua sekä yhteisvastuuta ja maahanmuuttovirtojen hallintaa koskevia puiteohjelmia samoin kuin Progress-ohjelmaa. Ohjelman täydentävyys Euroopan unionin perusoikeusviraston harjoittaman toiminnan kanssa turvataan. Perusoikeuksia ja kansalaisuutta koskevat tilastotiedot kootaan yhteistyössä jäsenvaltioiden kanssa saatavilla olevien tietojen pohjalta käyttäen tarvittaessa apuna yhteisön tilasto-ohjelmaa.
   2.   Ohjelmassa voidaan käyttää resursseja yhdessä muiden yhteisön välineiden kanssa, jotta voidaan toteuttaa kaikkien ohjelmien tavoitteita vastaavia toimia. Tämä koskee erityisesti turvallisuutta ja vapauksien suojelua sekä yhteisvastuuta ja maahanmuuttovirtojen hallintaa koskevia yleisohjelmia.
   3.   Tämän päätöksen nojalla rahoitettavat toimet eivät voi saada rahoitustukea samaan tarkoitukseen mistään muusta yhteisön rahoitusvälineestä. On varmistettava, että tämän päätöksen mukaiset tuensaajat antavat komissiolle tiedot yhteisön talousarviosta tai muista lähteistä saamastaan rahoituksesta sekä vireillä olevista rahoitushakemuksista.
   12 artikla
   Määrärahat
   Tässä ohjelmassa säädettyihin toimiin sidotut määrärahat sisällytetään Euroopan unionin yleisen talousarvion vuosittaisiin määrärahoihin. Budjettivallan käyttäjä hyväksyy kutakin varainhoitovuotta varten käytettävissä olevat määrärahat rahoituskehyksen asettamissa rajoissa.
   13 artikla
   Seuranta
   1.   Komissio varmistaa, että kukin tuensaaja toimittaa kertomuksia ohjelmasta rahoitettavien toimien teknisestä ja taloudellisesta etenemisestä. Lisäksi on toimitettava loppukertomus kolmen kuukauden kuluessa toimen päättymisestä. Komissio antaa ohjeet kertomusten muodosta ja sisällöstä.
   2.   Komissio varmistaa, että ohjelman täytäntöönpanon seurauksena tehtävissä sopimuksissa määrätään erityisesti komission (tai sen valtuuttaman edustajan) suorittamasta varainhoidon valvonnasta ja muusta valvonnasta, joka voidaan tarvittaessa suorittaa paikan päällä tehtävin tarkastuksin, sekä tilintarkastustuomioistuimen suorittamista pistokokeista ja tarkastuksista.
   3.   Komissio varmistaa, että tuensaaja pitää komission saatavilla kaikki asianomaiseen toimeen liittyviä menoja koskevat asiakirjat viiden vuoden ajan viimeisen toimea koskevan maksun suorittamisesta.
   4.   Edellä 1 ja 2 kohdassa tarkoitettujen kertomusten ja paikan päällä tehtyjen tarkastusten perusteella komissio varmistaa, että alun perin myönnetyn rahoitustuen määrää, ehtoja tai maksuaikataulua mukautetaan tarvittaessa.
   5.   Komissio varmistaa, että kaikki muut tarvittavat toimenpiteet toteutetaan sen varmistamiseksi, että rahoitettavat toimet suoritetaan asianmukaisesti sekä tämän päätöksen ja varainhoitoasetuksen säännöksiä noudattaen.
   14 artikla
   Yhteisön taloudellisten etujen suojaaminen
   1.   Komissio varmistaa tämän päätöksen nojalla rahoitettavien tointen toteutuksen yhteydessä, että yhteisön taloudellisia etuja suojataan petoksia, korruptiota ja muuta laitonta toimintaa ehkäisevillä toimenpiteillä, tehokkailla tarkastuksilla sekä perimällä aiheettomasti maksetut varat takaisin ja, jos väärinkäytöksiä havaitaan, tehokkailla, oikeasuhteisilla ja varoittavilla seuraamuksilla asetuksen (EY, Euratom) N:o 2988/95, asetuksen (Euratom, EY) N:o 2185/96 ja asetuksen (EY) N:o 1073/1999 mukaisesti.
   2.   Ohjelmasta rahoitettavien yhteisön toimien yhteydessä asetuksia (EY, Euratom) N:o 2988/95 ja (Euratom, EY) N:o 2185/96 sovelletaan kuhunkin yhteisön oikeuden säännöksen tai määräyksen taikka ohjelmaan perustuvan sopimusvelvoitteen rikkomiseen, joka johtuu taloudellisen toimijan teosta tai laiminlyönnistä ja jonka tuloksena on tai voisi olla perusteettomasta menosta aiheutuva vahinko Euroopan unionin yleiselle talousarviolle tai sen hallinnoimille talousarvioille.
   3.   Komissio varmistaa, että toimea varten myönnettyä rahoitustukea vähennetään, rahoitustuen suorittamista lykätään tai tuki peritään takaisin, jos se havaitsee väärinkäytöksiä, joihin luetaan tämän päätöksen tai asianomaisen rahoitustuen myöntämistä koskevan päätöksen säännösten tai sopimuksen määräysten noudattamatta jättäminen, tai jos ilmenee, että tointa on komission hyväksyntää pyytämättä muutettu tavalla, joka on ristiriidassa hankkeen luonteen tai sen toteutusta koskevien ehtojen kanssa.
   4.   Jos määräaikoja ei ole noudatettu tai jos jonkin toimen toteutuksen edistyminen antaa oikeuden vain osaan myönnetystä rahoitustuesta, komissio varmistaa, että tuensaaja esittää selvityksen asiasta tietyssä määräajassa. Jos tuensaaja ei anna tyydyttävää vastausta, komissio huolehtii, että taloudellisen tuen loppuosa peruutetaan, ja vaatii jo maksettujen erien palauttamista.
   5.   Komissio varmistaa, että kaikki aiheettomasti maksetut erät palautetaan komissiolle. Kaikkiin määriin, joita ei makseta takaisin ajoissa, lisätään korko varainhoitoasetuksessa säädettyjen edellytysten mukaisesti.
   15 artikla
   Arviointi
   1.   Ohjelmaa seurataan säännöllisesti, jotta sen nojalla toteutettujen toimien toteutusta voidaan tarkkailla.
   2.   Komissio varmistaa, että ulkopuolinen riippumaton taho arvioi ohjelmaa säännöllisesti.
   3.   Komissio toimittaa Euroopan parlamentille ja neuvostolle:

               a)

               vuosittaisen selvityksen ohjelman täytäntöönpanosta;

               b)

               väliarviointikertomuksen saaduista tuloksista ja tämän ohjelman täytäntöönpanon laadullisista ja määrällisistä näkökohdista, 4 artiklan d kohdassa tarkoitettujen toiminta-avustusten saajien toteuttamat toimet mukaan lukien, viimeistään 31 päivänä maaliskuuta 2011;

               c)

               tiedonannon tämän ohjelman jatkamisesta viimeistään 30 päivänä elokuuta 2012;

               d)

               jälkiarviointikertomuksen viimeistään 31 päivänä joulukuuta 2014.

         16 artikla
   Toimien julkaiseminen
   Komissio julkaisee joka vuosi luettelon tämän ohjelman nojalla rahoitetuista toimista ja lyhyen kuvauksen kustakin hankkeesta.
   17 artikla
   Voimaantulo
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   Sitä sovelletaan 1 päivästä tammikuuta 2007.

      Tehty Luxemburgissa 19 päivänä huhtikuuta 2007.

            Neuvoston puolesta

            Puheenjohtaja

         B. ZYPRIES

      (1)  Lausunto annettu 14. joulukuuta 2006 (ei vielä julkaistu virallisessa lehdessä).

      (2)  EYVL C 364, 18.12.2000, s. 1.

      (3)  EUVL L 53, 22.2.2007, s. 1.

      (4)  EYVL L 312, 23.12.1995, s. 1.

      (5)  EYVL L 292, 15.11.1996, s. 2.

      (6)  EYVL L 136, 31.5.1999, s. 1.

      (7)  EYVL L 248, 16.9.2002, s. 1. Asetus sellaisena kuin se on muutettuna asetuksella (EY, Euratom) N:o 1995/2006 (EUVL L 390, 30.12.2006, s. 1).

      (8)  EYVL L 357, 31.12.2002, s. 1. Asetus sellaisena kuin se on viimeksi muutettuna asetuksella (EY, Euratom) N:o 1248/2006 (EUVL L 227, 19.8.2006, s. 3.

      (9)  EYVL L 184, 17.7.1999, s. 23. Päätös sellaisena kuin se on viimeksi muutettuna päätöksellä 2006/512/EY (EUVL L 200, 22.7.2006, s. 11).

      (10)  EUVL C 69, 21.3.2006, s. 1.


title: Neuvoston päätös 2011/641/YUTP, annettu 29 päivänä syyskuuta 2011 , Moldovan tasavallan Transnistrian alueen johtoon kohdistettavien rajoittavista toimenpiteistä annetun neuvoston päätöksen 2010/573/YUTP muuttamisesta

text:
               30.9.2011

               FI

               Euroopan unionin virallinen lehti

               L 254/18

         NEUVOSTON PÄÄTÖS 2011/641/YUTP,
   annettu 29 päivänä syyskuuta 2011,
   Moldovan tasavallan Transnistrian alueen johtoon kohdistettavien rajoittavista toimenpiteistä annetun neuvoston päätöksen 2010/573/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   sekä katsoo seuraavaa:

               (1)

               Neuvosto hyväksyi 27 päivänä syyskuuta 2010 päätöksen 2010/573/YUTP (1).

               (2)

               Päätöksen 2010/573/YUTP tarkistuksen perusteella rajoittavia toimenpiteitä olisi jatkettava 30 päivään syyskuuta 2012.

               (3)

               Jotta poliittisen ratkaisun löytämistä Transnistrian konfliktiin, latinalaista kirjaimistoa käyttävien koulujen jäljellä olevien ongelmien ratkaisemista ja henkilöiden vapaan liikkuvuuden palauttamista kuitenkin voitaisiin edistää, rajoittavien toimenpiteiden soveltaminen olisi keskeytettävä 31 päivään maaliskuuta 2012. Tuon ajan päättyessä neuvosto tarkastelee rajoittavia toimenpiteitä uudelleen ottaen huomioon erityisesti edellä mainituissa kysymyksissä tapahtuneen kehityksen. Neuvosto voi milloin tahansa päättää soveltaa uudelleen matkustusrajoituksia tai poistaa ne.

               (4)

               Päätöksen 2010/573/YUTP liitteessä I ja II lueteltuihin tiettyihin henkilöihin liittyvät tiedot olisi saatettava ajan tasalle.

               (5)

               Neuvoston päätös 2010/573/YUTP olisi muutettava tämän mukaisesti,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2010/573/YUTP seuraavasti:

               1)

               Korvataan 4 artiklan 2 kohta seuraavasti:
               ”2.   Tätä päätöstä sovelletaan 30 päivään syyskuuta 2011. Se on jatkuvan tarkastelun alainen. Sen voimassaoloa voidaan jatkaa tai sitä voidaan muuttaa tarvittaessa, jos neuvosto katsoo, ettei sen tavoitteita ole saavutettu.”

               2)

               Korvataan 4 artiklan 3 kohta seuraavasti:
               ”3.   Tässä päätöksessä säädettyjen rajoittavien toimenpiteiden soveltaminen keskeytetään 31 päivään maaliskuuta 2012. Tuon ajan päättyessä neuvosto tarkastelee rajoittavia toimenpiteitä uudelleen.”

         2 artikla
   1.   Päätöksen 2010/573/YUTP liitteessä I olevat seuraavia henkilöitä koskevat kohdat:

               1)

               SMIRNOV, Oleg Igorevich;

               2)

               GUDYMO, Oleg Andreyevich;

         korvataan tämän päätöksen liitteessä I esitetyillä kohdilla.
   2.   Päätöksen 2010/573/YUTP liitteessä II oleva seuraavaa henkilöä koskeva kohta:

               1)

               TŠERBULENKO, Alla Viktorovna;

         korvataan tämän päätöksen liitteessä II esitetyllä kohdalla.
   3 artikla
   Tämä päätös tulee voimaan sinä päivänä, jona se hyväksytään.

      Tehty Brysselissä 29 päivänä syyskuuta 2011.

            Neuvoston puolesta

            Puheenjohtaja

         M. KOROLEC

      (1)  EUVL L 253, 28.9.2010, s. 54.

      LIITE I

         2 artiklan 1 kohdassa tarkoitetut kohdat

                     ”3.

                     SMIRNOV, Oleg Igorjevitš, 1 kohdassa mainitun poika ja entinen ”valtion tullikomitean neuvonantaja”, entinen ”korkeimman neuvoston jäsen”, synt. 8.8.1967, Novaja Kahovka, Hersonin alue, Ukraina. Venäjän passi nro 60No1907537.”

                     ”9.

                     GUDYMO, Oleg Andrejevitš, entinen ”korkeimman neuvoston jäsen”, entinen ”korkeimman neuvoston turvallisuus-, puolustus- ja rauhanturvakomitean puheenjohtaja”, entinen ”varaturvallisuusministeri”, synt. 11.9.1944, Alma-Ata, Kazakstan. Venäjän passi nro 51No0592094.”

      LIITE II

         2 artiklan 2 kohdassa tarkoitettu kohta

                     ”3.

                     TŠERBULENKO, Alla Viktorovna, entinen ”koulutusasioista vastaava Ribnitsan” varahallintojohtaja.”


title: 2013/333/EU: Neuvoston päätös, annettu 25 päivänä kesäkuuta 2013 , ETA:n sekakomiteassa Euroopan unionin puolesta esitettävästä kannasta tilastoalan yhteistyön järjestämistä koskevista erityismääräyksistä tehdyn ETA-sopimuksen pöytäkirjan 30 muuttamiseen

text:
               28.6.2013

               FI

               Euroopan unionin virallinen lehti

               L 177/25

         NEUVOSTON PÄÄTÖS,
   annettu 25 päivänä kesäkuuta 2013,
   ETA:n sekakomiteassa Euroopan unionin puolesta esitettävästä kannasta tilastoalan yhteistyön järjestämistä koskevista erityismääräyksistä tehdyn ETA-sopimuksen pöytäkirjan 30 muuttamiseen
   (2013/333/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 338 artiklan 1 kohdan yhdessä sen 218 artiklan 9 kohdan kanssa,
   ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94 (1) ja erityisesti sen 1 artiklan 3 kohdan,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Euroopan talousalueesta tehty sopimus (2), jäljempänä ‧ETA-sopimus‧, tuli voimaan 1 päivänä tammikuuta 1994.

               (2)

               ETA-sopimuksen 98 artiklan mukaan ETA:n sekakomitea voi päättää muuttaa muun muassa ETA-sopimuksen pöytäkirjaa 30.

               (3)

               ETA-sopimuksen pöytäkirjaan 30 sisältyy erityismääräyksiä tilastoyhteistyön järjestämisestä.

               (4)

               Euroopan tilasto-ohjelmasta 2013–2017 15 päivänä tammikuuta 2013 annetussa Euroopan parlamentin ja neuvoston asetuksessa (EU) N:o 99/2013 (3) vahvistetaan rahoituspuitteet vuodelle 2013 Euroopan tilasto-ohjelman 2013–2017 täytäntöönpanemiseksi. Vuosien 2014–2017 rahoituksesta ei ole vielä päätetty.

               (5)

               ETA:n tilasto-ohjelman 2013 olisi perustuttava asetukseen (EU) N:o 99/2013, ja sen olisi sisällettävä sellaiset ohjelma-alueet, joita tarvitaan Euroopan talousalueen kaikkien merkityksellisten taloudellisten, sosiaalisten ja ympäristöä koskevien näkökohtien kuvaamiseksi ja seuraamiseksi.

               (6)

               ETA-sopimuksen pöytäkirja 30 olisi näin ollen muutettava tämän mukaisesti

               (7)

               Tätä muutosta olisi sovellettava 1 päivästä tammikuuta 2013, jotta laajennettu yhteistyö voitaisiin aloittaa mainittuna päivänä.

               (8)

               Unionin kannan ETA:n sekakomiteassa olisi perustuttava tähän päätökseen liitettyyn päätösluonnokseen,

         ON HYVÄKSYNYT TÄMÄN PÄÄTÖKSEN:
   1 artikla
   ETA:n sekakomiteassa Euroopan unionin puolesta esitettävä kanta ETA-sopimuksen pöytäkirjan 30 ehdotettuun muuttamiseen perustuu tähän päätökseen liitettyyn luonnokseen ETA:n sekakomitean päätökseksi.
   2 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 25 päivänä kesäkuuta 2013.

            Neuvoston puolesta

            Puheenjohtaja

         E. GILMORE

      (1)  EYVL L 305, 30.11.1994, s. 6.

      (2)  EYVL L 1, 3.1.1994, s. 3.

      (3)  EUVL L 39, 9.2.2013, s. 12.

      LUONNOS
      ETA:n SEKAKOMITEAN PÄÄTÖS N:o …/…,
      annettu …,
      tilastoalan yhteistyön järjestämistä koskevista erityismääräyksistä tehdyn ETA-sopimuksen pöytäkirjan 30 muuttamisesta
      ETA:N SEKAKOMITEA, joka
      ottaa huomioon Euroopan talousalueesta tehdyn sopimuksen, jäljempänä ‧ETA-sopimus‧, ja erityisesti sen 98 artiklan,
      sekä katsoo seuraavaa:

                  1)

                  Euroopan tilasto-ohjelmasta 2013–2017 15 päivänä tammikuuta 2013 annetussa Euroopan parlamentin ja neuvoston asetuksessa (EU) N:o 99/2013 (1) vahvistetaan rahoituspuitteet vuodelle 2013 Euroopan tilasto-ohjelman 2013–2017 täytäntöönpanemiseksi. Vuosien 2014–2017 rahoituksesta ei ole vielä päätetty.

                  2)

                  ETA:n tilasto-ohjelman 2013 olisi perustuttava asetukseen (EU) N:o 99/2013, ja sen olisi sisällettävä sellaiset ohjelma-alueet, joita tarvitaan Euroopan talousalueen kaikkien merkityksellisten taloudellisten, sosiaalisten ja ympäristöä koskevien näkökohtien kuvaamiseksi ja seuraamiseksi.

                  3)

                  ETA-sopimuksen pöytäkirja 30 olisi näin ollen muutettava, jotta laajennettu yhteistyö voitaisiin aloittaa 1 päivästä tammikuuta 2013,

            ON HYVÄKSYNYT TÄMÄN PÄÄTÖKSEN:
      1 artikla
      Lisätään pöytäkirjassa 30 olevan Euroopan yritys- ja kauppatilastojen uudenaikaistamiseen (MEETS) liittyvän 4 artiklan jälkeen seuraava:

         "5 artikla
         Tilasto-ohjelma 2013
         1.   Seuraava säädös on tämän artiklan kohteena:

                     —

                        32013 R 0099: Euroopan parlamentin ja neuvoston asetus (EU) N:o 99/2013, annettu 15 päivänä tammikuuta 2013, Euroopan tilasto-ohjelmasta vuosiksi 2013–2017 (EUVL L 39, 9.2.2013, s. 12).

               2.   Asetuksella (EU) N:o 99/2013 perustettu Euroopan tilasto-ohjelma vuosiksi 2013–2017 muodostaa perustan 1 päivän tammikuuta 2013 ja 31 päivän joulukuuta 2013 välisenä aikana toteutettaville ETA:n tilastotoimille. Kaikkia Euroopan tilasto-ohjelman 2013–2017 keskeisiä aloja on pidettävä merkityksellisinä ETA:n tilastoyhteistyön kannalta, ja EFTA-valtioiden on voitava osallistua niihin täysimääräisesti.
         3.   EFTAn tilastolaitos ja Eurostat kehittävät yhdessä erityisen ETA:n tilasto-ohjelman vuodelle 2013. ETA:n tilasto-ohjelma vuodelle 2013 toimii komission asetuksen (EU) N:o 99/2013 mukaisesti laatiman vuotuisen toimintaohjelman osana ja se laaditaan tämän toimintaohjelman rinnalla. Sopimuspuolet hyväksyvät ETA:n tilasto-ohjelman vuodelle 2013 omia sisäisiä menettelyjään noudattaen.
         4.   EFTA-valtiot osallistuvat vuonna 2013 sopimuksen 82 artiklan 1 kohdan a alakohdan ja sopimusta koskevien varainhoitoasetusten mukaisesti toiminnan rahoitukseen määrällä, joka on 75 prosenttia Euroopan unionin vuoden 2013 talousarvion budjettikohdissa 29 02 05 (Euroopan tilasto-ohjelma 2013–2017) ja 29 01 04 05 (Tilastotietopolitiikka – hallintomenot) mainitusta määrästä."

      2 artikla
      Tämä päätös tulee voimaan sitä päivää seuraavana päivänä, jona viimeinen ETA-sopimuksen 103 artiklan 1 kohdan mukainen ilmoitus on tehty (2).
      Sitä sovelletaan 1 päivästä tammikuuta 2013.
      3 artikla
      Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

         Tehty Brysselissä

               ETA:n sekakomitean puolesta

               Puheenjohtaja

               ETA:n sekakomitean sihteerit

         (1)  EUVL L 39, 9.2.2013, s. 12.

         (2)  [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]


Avis juridique important

|

31998D0627

98/627/YUTP: Neuvoston päätös, tehty 9 päivänä marraskuuta 1998, Euroopan unionista tehdyn sopimuksen J.3 artiklan perusteella, unionin erityistoimesta miinanraivausavun alalla

Virallinen lehti nro L 300 , 11/11/1998 s. 0001 - 0001

NEUVOSTON PÄÄTÖS,tehty 9 päivänä marraskuuta 1998,Euroopan unionista tehdyn sopimuksen J.3 artiklan perusteella, unionin erityistoimesta miinanraivausavun alalla (98/627/YUTP) EUROOPAN UNIONIN NEUVOSTO, jokaottaa huomioon Euroopan unionista tehdyn sopimuksen ja erityisesti sen J.3 artiklan ja J.11 artiklan 2 kohdan,sekä katsoo, ettäneuvosto hyväksyi 1 päivänä lokakuuta 1996 yhteisen toiminnan 96/588/YUTP (1) jalkaväkimiinoista; 28 päivänä marraskuuta 1997 neuvosto hyväksyi uuden jalkaväkimiinoja koskevan yhteisen toiminnan 97/817/YUTP (2) tarkoituksena saattaa ajan tasalle ja kehittää edelleen ensimmäisen yhteisen toiminnan nojalla tehtyjä Euroopan unionin aloitteita,näiden yhteisten toimintojen nojalla unioni voi toteuttaa erityistoimia miinanraivauksen alalla ja tällaisia toimia voisi olla miinanraivausasiantuntijoiden ja -kouluttajien kouluttaminen, jaerityisesti Kroatiassa tarvitaan toimea, jolla koordinoidaan, valvotaan ja koulutetaan miinanraivausasiantuntijoita ja -kouluttajia ja jolla voitaisiin täydentää kansainvälistä miinanraivaustyötä,ON PÄÄTTÄNYT SEURAAVAA:1 artikla Euroopan unionin erityistoimeen miinanraivauksen alalla kuuluu miinanraivausasiantuntijoiden ja -kouluttajien koordinointi, valvonta ja kouluttaminen Kroatiassa.2 artikla 1. Euroopan yhteisöjen talousarvioon otetaan 435 000 ecun määräraha, jolla katetaan päätöksen täytäntöönpanosta aiheutuvat toimintamenot.2. Edellisessä kohdassa tarkoitetusta määrärahasta katettavia menoja hallinnoidaan Euroopan yhteisön talousarvioon sovellettavien menettelyjen ja sääntöjen mukaisesti.3 artikla Tämä päätös annetaan tiedoksi Länsi-Euroopan unionille (WEU) Euroopan unionin asiakirjojen toimittamisesta WEU:lle 14 päivänä toukokuuta 1996 annettujen neuvoston päätelmien mukaisesti.4 artikla Tämä päätös tulee voimaan päivänä, jona se tehdään.5 artikla Tämä päätös julkaistaan virallisessa lehdessä.Tehty Brysselissä 9 päivänä marraskuuta 1998.Neuvoston puolestaW. SCHÜSSELPuheenjohtaja(1) EYVL L 260, 12.10.1996, s. 1(2) EYVL L 338, 9.12.1997, s. 1


title: 2013/19/EU: Euroopan parlamentin ja neuvoston päätös, annettu 12 päivänä joulukuuta 2012 , Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2012/006 FI/Nokia Salo, Suomi)

text:
               12.1.2013

               FI

               Euroopan unionin virallinen lehti

               L 8/18

         EUROOPAN PARLAMENTIN JA NEUVOSTON PÄÄTÖS,
   annettu 12 päivänä joulukuuta 2012,
   Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2012/006 FI/Nokia Salo, Suomi)
   (2013/19/EU)
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen,
   ottavat huomioon talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen (1) ja erityisesti sen 28 kohdan,
   ottavat huomioon Euroopan globalisaatiorahaston perustamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1927/2006 (2) ja erityisesti sen 12 artiklan 3 kohdan,
   ottavat huomioon Euroopan komission ehdotuksen,
   sekä katsovat seuraavaa:

               (1)

               Euroopan globalisaatiorahasto, jäljempänä ’EGR’, on perustettu lisätuen tarjoamiseksi globalisaatiosta johtuvien maailmankaupan huomattavien rakenteellisten muutosten vuoksi työttömiksi jääneille työntekijöille ja heidän auttamisekseen työmarkkinoille uudelleen integroitumisessa.

               (2)

               Toukokuun 17 päivänä 2006 tehdyn toimielinten sopimuksen mukaisesti EGR:n varoja voidaan ottaa käyttöön vuosittain enintään 500 miljoonaa euroa.

               (3)

               Suomi esitti 4 päivänä heinäkuuta 2012 hakemuksen EGR:n varojen käyttöönottamiseksi Nokia Oyj:n (Salo) työntekijävähennysten vuoksi ja toimitti sitä täydentäviä lisätietoja 21 päivään elokuuta 2012 asti. Hakemus on asetuksen (EY) N:o 1927/2006 10 artiklassa säädettyjen rahoitustuen vahvistamista koskevien vaatimusten mukainen. Näin ollen komissio ehdottaa, että varoja otetaan käyttöön 5 346 000 euroa.

               (4)

               Tämän vuoksi EGR:stä olisi otettava käyttöön varoja rahoitustuen antamiseksi Suomen hakemuksen perusteella,

         OVAT HYVÄKSYNEET TÄMÄN PÄÄTÖKSEN:
   1 artikla
   Euroopan globalisaatiorahastosta otetaan käyttöön 5 346 000 euroa maksusitoumusmäärärahoina ja maksumäärärahoina osana varainhoitovuotta 2012 koskevaa Euroopan unionin yleistä talousarviota.
   2 artikla
   Tämä päätös julkaistaan Euroopan unionin virallisessa lehdessä.

      Tehty Strasbourgissa 12 päivänä joulukuuta 2012.

            Euroopan parlamentin puolesta

            Puhemies

         M. SCHULZ

            Neuvoston puolesta

            Puheenjohtaja

         A. D. MAVROYIANNIS

      (1)  EUVL C 139, 14.6.2006, s. 1.

      (2)  EUVL L 406, 30.12.2006, s. 1.


Avis juridique important

|

32002D0417

2002/417/EY: Komission päätös, tehty 3 päivänä kesäkuuta 2002, kolmansiin maihin osoitettujen Euroopan yhteisöjen virkamiesten palkkoihin 1 päivästä elokuuta, 1 päivästä syyskuuta, 1 päivästä lokakuuta, 1 päivästä marraskuuta ja 1 päivästä joulukuuta 2001 sovellettavista korjauskertoimista

Virallinen lehti nro L 150 , 08/06/2002 s. 0068 - 0070

Komission päätös,tehty 3 päivänä kesäkuuta 2002,kolmansiin maihin osoitettujen Euroopan yhteisöjen virkamiesten palkkoihin 1 päivästä elokuuta, 1 päivästä syyskuuta, 1 päivästä lokakuuta, 1 päivästä marraskuuta ja 1 päivästä joulukuuta 2001 sovellettavista korjauskertoimista(2002/417/EY)EUROOPAN YHTEISÖJEN KOMISSIO, jokaottaa huomioon Euroopan yhteisön perustamissopimuksen,ottaa huomioon Euroopan yhteisöjen virkamiehiin sovellettavat henkilöstösäännöt ja näiden yhteisöjen muuhun henkilöstöön sovellettavat palvelussuhteen ehdot, jotka on vahvistettu asetuksella (ETY, Euratom, EHTY) N:o 259/68(1) ja viimeksi muutettu asetuksella (EY, EHTY, Euratom) N:o 2581/2001(2), sekä erityisesti näiden henkilöstösääntöjen liitteessä X olevan 13 artiklan toisen kohdan,sekä katsoo seuraavaa:(1) Neuvoston asetuksella (EY, EHTY, Euratom) N:o 302/2002(3) on vahvistettu henkilöstösääntöjen liitteessä X olevan 13 artiklan ensimmäisen kohdan mukaisesti 1 päivästä heinäkuuta 2001 kolmansiin maihin osoitetuille virkamiehille heidän asemamaansa valuuttana maksettaviin palkkoihin sovellettavat korjauskertoimet.(2) Viime kuukausien aikana komissio on tehnyt useita mukautuksia kyseisiin korjauskertoimiin(4) henkilöstösääntöjen liitteessä X olevan 13 artiklan toisen kohdan mukaisesti.(3) Olisi mukautettava 1 päivästä elokuuta, 1 päivästä syyskuuta, 1 päivästä lokakuuta, 1 päivästä marraskuuta ja 1 päivästä joulukuuta 2001 tiettyjä kyseisistä korjauskertoimista, koska, ottaen huomioon komission käytössä olevat tilastotiedot, joidenkin kolmansien maiden elinkustannuksissa tapahtunut muutos, joka on määritetty korjauskertoimen ja asianomaisen valuuttakurssin mukaisesti, on osoittautunut suuremmaksi kuin viisi prosenttia edelliseen vahvistukseen tai mukauttamiseen verrattuna,ON PÄÄTTÄNYT SEURAAVAA:Ainoa artiklaKolmansiin maihin osoitetuille virkamiehille kyseisen asemamaan valuuttana maksettaviin palkkoihin sovellettavat korjauskertoimet vahvistetaan 1 päivästä elokuuta, 1 päivästä syyskuuta, 1 päivästä lokakuuta, 1 päivästä marraskuuta ja 1 päivästä joulukuuta 2001 alkaen liitteen mukaisesti.Näiden palkkojen maksamisessa käytettävät vaihtokurssit ovat samat kuin Euroopan yhteisöjen yleistä talousarviota toteutettaessa sovellettavat vaihtokurssit sen kuukauden osalta, joka edeltää ensimmäisessä kohdassa tarkoitettua päivämäärää.Tehty Brysselissä 3 päivänä kesäkuuta 2002.Komission puolestaChristopher PattenKomission jäsen(1) EYVL L 56, 4.3.1968, s. 1.(2) EYVL L 345, 29.12.2001, s. 1.(3) EYVL L 47, 19.2.2002, s. 4.(4) EYVL L 321, 6.12.2001, s. 31.


title: Euroopan keskuspankin päätös (EU) 2015/299, annettu 10 päivänä helmikuuta 2015 , kohdennettuihin pitempiaikaisiin rahoitusoperaatioihin liittyvistä toimenpiteistä annetun päätöksen EKP/2014/34 muuttamisesta (EKP/2015/5)

text:
               25.2.2015

               FI

               Euroopan unionin virallinen lehti

               L 53/27

         EUROOPAN KESKUSPANKIN PÄÄTÖS (EU) 2015/299,
   annettu 10 päivänä helmikuuta 2015,
   kohdennettuihin pitempiaikaisiin rahoitusoperaatioihin liittyvistä toimenpiteistä annetun päätöksen EKP/2014/34 muuttamisesta (EKP/2015/5)
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 3.1 artiklan ensimmäisen luetelmakohdan, 12.1 artiklan, 18.1 artiklan toisen luetelmakohdan ja 34.1 artiklan toisen luetelmakohdan,
   ottaa huomioon eurojärjestelmän rahapolitiikan välineistä ja menettelyistä 20 päivänä syyskuuta 2011 annetut suuntaviivat EKP/2011/14 (1),
   sekä katsoo seuraavaa:

               (1)

               Suuntaviivojen EKP/2011/14 liitteessä I olevan 1.6 kohdan mukaan EKP:n neuvosto voi milloin tahansa muuttaa niitä välineitä, ehtoja, vaatimuksia ja menettelyjä, joilla eurojärjestelmän rahapoliittisia operaatioita toteutetaan.

               (2)

               Kohdennettujen pitempiaikaisten rahoitusoperaatioiden tehokkuuden tukemiseksi EKP:n neuvosto päätti 22 päivänä tammikuuta 2015 poistaa perusrahoitusoperaatioiden korkoon lisättävän 10 peruspisteen marginaalin maaliskuun 2015 ja kesäkuun 2016 välisenä aikana toteutettavien kohdennettujen pitempiaikaisten rahoitusoperaatioiden osalta. Marginaalin poistaminen liittyy siihen, että laitosten markkinalähtöisten rahoitusinstrumenttien preemiot ovat laskeneet kohdennettujen pitempiaikaisten rahoitusoperaatioiden käyttöönoton jälkeen 5 päivänä kesäkuuta 2014. Tämä päätös ei vaikuta syyskuussa ja joulukuussa 2014 toteutettujen ensimmäisten kohdennettujen pitempiaikaisten rahoitusoperaatioiden korkoon. Tämä korko säilyy muuttumattomana, eli korko vahvistetaan kunkin operaation koko voimassaoloajaksi, ja se on asianomaisen kohdennetun pitempiaikaisen rahoitusoperaation huutokauppailmoituksen aikana voimassa oleva perusrahoitusoperaatioiden korko plus 10 peruspisteen kiinteä marginaali.

               (3)

               Lisäksi päätökseen EKP/2014/34 (2) on tarpeen tehdä pieniä tarkistuksia.

               (4)

               Tästä syystä päätös EKP/2014/34 olisi muutettava vastaavasti,

         ON HYVÄKSYNYT TÄMÄN PÄÄTÖKSEN:
   1 artikla
   Muutokset
   Muutetaan päätös EKP/2014/34 seuraavasti:

               1.

               Korvataan 5 artikla seuraavasti:
               ”5 artikla
               Korko
               Syyskuussa 2014 ja joulukuussa 2014 toteutettujen kohdennettujen pitempiaikaisten rahoitusoperaatioiden osalta sovellettava korko vahvistetaan kunkin operaation koko voimassaoloajaksi, ja se on asianomaisen kohdennetun pitempiaikaisen rahoitusoperaation huutokauppailmoituksen aikana voimassa oleva perusrahoitusoperaatioiden korko plus 10 peruspisteen kiinteä marginaali. Maaliskuun 2015 ja kesäkuun 2016 välisenä aikana toteutettavien pitempiaikaisten rahoitusoperaatioiden osalta sovellettava korko vahvistetaan kunkin operaation koko voimassaoloajaksi ja se on asianomaisen kohdennetun pitempiaikaisen rahoitusoperaation huutokauppailmoituksen aikana voimassa oleva perusrahoitusoperaatioiden korko.
               Korko maksetaan operaation maturiteetin päättyessä tai aikaistetun takaisinmaksun yhteydessä siten kuin 6 ja 7 artiklassa soveltuvin osin säädetään.”

               2.

               Korvataan liitteessä I olevan 1 kohdan (luottorajojen laskeminen) toinen taulukko seuraavasti:

                           ”K

                           TLTRO-kuukausi

                           Kiintiönmäärityksen viitekuukausi

                           CNLk

                           3

                           Maaliskuu 2015

                           Tammikuu 2015

                              NLtoukokuu

                              2014 + NLkesäkuu

                              2014 + … + NLtammikuu

                              2015

                           4

                           Kesäkuu 2015

                           Huhtikuu 2015

                              NLtoukokuu

                              2014 + NLkesäkuu

                              2014 + … + NLhuhtikuu

                              2015

                           5

                           Syyskuu 2015

                           Heinäkuu 2015

                              NLtoukokuu

                              2014 + NLkesäkuu

                              2014 + … + NLheinäkuu

                              2015

                           6

                           Joulukuu 2015

                           Lokakuu 2015

                              NLtoukokuu

                              2014 + NLkesäkuu

                              2014 + … + NLlokakuu

                              2015

                           7

                           Maaliskuu 2016

                           Tammikuu 2016

                              NLtoukokuu

                              2014 + NLkesäkuu

                              2014 + … + NLtammikuu

                              2016

                           8

                           Kesäkuu 2016

                           Huhtikuu 2016

                              NLtoukokuu

                              2014 + NLkesäkuu

                              2014 + … + NLhuhtikuu

                              2016”

               3.

               Korvataan liitteessä I olevassa 2 kohdassa (pakollisten aikaistettujen takaisinmaksujen laskeminen) kaava ”Osallistujan pakollinen aikaistettu takaisinmaksu syyskuussa 2016” seuraavasti:

                  , if

               4.

               Korvataan liitteessä I kolmas alaviite seuraavasti:
               ”Maaliskuussa 2015 toteutettavan kohdennetun pitempiaikaisen rahoitusoperaation (k = 3) osalta rajoitus on C
                  3 ≤ max{0, AA
                  3}.”

               5.

               Korvataan liitteessä II neljäs alaviite seuraavasti:
               ”Asetuksen (EY) N:o 25/2009 (EKP/2008/32) mukaista yritysten holdingyhtiöiden luokittelua sektoreihin on muutettu asetuksella (EU) N:o 1071/2013 (EKP/2013/33) siten, että on otettu huomioon kansainvälisten tilastostandardien muuttuminen. Asetuksen (EU) N:o 1071/2013 (EKP/2013/33) nojalla yritysten holdingyhtiöt luokitellaan rahoituslaitoksiksi. TLTRO-raportoinnin on tarkoitus olla tasetilastokäytännön mukaista: joulukuuta 2014 koskevista tiedoista alkaen tällaisille holdingyhtiöille myönnettyjä lainoja ei enää raportoida, ja tästä aiheutuvat muutokset tulee ilmoittaa.”

               6.

               Korvataan liitteessä II kolmastoista alaviite seuraavasti:
               ”Joulukuussa 2014 tapahtuneen luokitusmuutoksen johdosta yritysten holdingyhtiöt luokitellaan rahoituslaitoksiksi. Tämän muutoksen vaikutukset ilmoitetaan kohdassa 3.2C.”

         2 artikla
   Voimaantulo
   Tämä päätös tulee voimaan 10 päivänä helmikuuta 2015.

      Tehty Frankfurt am Mainissa 10 päivänä helmikuuta 2015.

            EKP:n puheenjohtaja

         Mario DRAGHI

      (1)  EUVL L 331, 14.12.2011, s. 1.

      (2)  Päätös EKP/2014/34, annettu 29 päivänä heinäkuuta 2014, kohdennettuihin pitempiaikaisiin rahoitusoperaatioihin liittyvistä toimenpiteistä (EUVL L 258, 29.8.2014, s. 11).


title: 2007/511/EY: Neuvoston päätös, tehty 15 päivänä helmikuuta 2007 , Islannin tasavallan ja Norjan kuningaskunnan osallistumista Euroopan unionin jäsenvaltioiden operatiivisesta ulkorajayhteistyöstä huolehtivan viraston toimintaan koskevista yksityiskohtaisista säännöistä tehdyn Euroopan yhteisön ja mainittujen valtioiden välisen järjestelyasiakirjan tekemisestä yhteisön puolesta

text:
               20.7.2007

               FI

               Euroopan unionin virallinen lehti

               L 188/15

      NEUVOSTON PÄÄTÖS,
   tehty 15 päivänä helmikuuta 2007,
   Islannin tasavallan ja Norjan kuningaskunnan osallistumista Euroopan unionin jäsenvaltioiden operatiivisesta ulkorajayhteistyöstä huolehtivan viraston toimintaan koskevista yksityiskohtaisista säännöistä tehdyn Euroopan yhteisön ja mainittujen valtioiden välisen järjestelyasiakirjan tekemisestä yhteisön puolesta
   (2007/511/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 62 artiklan 2 kohdan a alakohdan ja 66 artiklan yhdessä 300 artiklan 2 kohdan ensimmäisen alakohdan ensimmäisen virkkeen ja 300 artiklan 3 kohdan ensimmäisen alakohdan kanssa,
   ottaa huomioon komission ehdotuksen,
   ottaa huomioon Euroopan parlamentin lausunnon (1),
   sekä katsoo seuraavaa:

               (1)

               Euroopan unionin jäsenvaltioiden operatiivisesta ulkorajayhteistyöstä huolehtivan viraston perustamisesta 26 päivänä lokakuuta 2004 annetun neuvoston asetuksen (EY) N:o 2007/2004 (2) 21 artiklan 3 kohdan mukaan Schengenin säännöstön täytäntöönpanoon, soveltamiseen ja kehittämiseen osallistuvien valtioiden on määrä osallistua viraston toimintaan. Niiden osallistumista koskevat yksityiskohtaiset säännöt niiden määritellään mainittujen valtioiden kanssa sovittavin järjestelyin.

               (2)

               Komission saatua 7 päivänä lokakuuta 2004 tähän valtuudet, Euroopan yhteisön sekä Islannin tasavallan ja Norjan kuningaskunnan välillä on käyty neuvottelut järjestelyasiakirjan tekemiseksi mainittujen valtioiden osallistumista Euroopan unionin jäsenvaltioiden operatiivisesta ulkorajayhteistyöstä huolehtivan viraston toimintaan koskevista yksityiskohtaisista säännöistä.

               (3)

               Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 1 ja 2 artiklan mukaisesti Tanska ei osallistu tämän päätöksen tekemiseen eikä päätös sido Tanskaa eikä sitä sovelleta siihen. Koska tämä päätös perustuu Schengenin säännöstöön Euroopan yhteisön perustamissopimuksen kolmannen osan IV osaston määräysten mukaisesti, Tanska päättää edellä mainitun pöytäkirjan 5 artiklan mukaisesti kuuden kuukauden kuluessa siitä, kun neuvosto on tehnyt tämän päätöksen, saattaako se päätöksen osaksi kansallista lainsäädäntöään.

               (4)

               Tämä päätös merkitsee Schengenin säännöstön niiden määräysten kehittämistä, joihin Yhdistynyt kuningaskunta ei osallistu Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin 29 päivänä toukokuuta 2000 tehdyn neuvoston päätöksen 2000/365/EY (3) mukaisesti. Näin ollen Yhdistynyt kuningaskunta ei osallistu tämän päätöksen tekemiseen eikä päätös sido Yhdistynyttä kuningaskuntaa eikä sitä sovelleta siihen.

               (5)

               Tämä päätös merkitsee Schengenin säännöstön niiden määräysten kehittämistä, joihin Irlanti ei osallistu Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyn neuvoston päätöksen 2002/192/EY (4) mukaisesti. Näin ollen Irlanti ei osallistu tämän päätöksen tekemiseen eikä päätös sido Irlantia eikä sitä sovelleta siihen.

               (6)

               Neuvoston päätöksen 2007/512/EY (5) mukaisesti ja ennen sen myöhempänä ajankohtana tapahtuvaa lopullista tekemistä järjestelyasiakirja on allekirjoitettu yhteisön puolesta 1 päivänä helmikuuta 2007.

               (7)

               Tämä järjestelyasiakirja olisi hyväksyttävä,

         ON PÄÄTTÄNYT SEURAAVAA:
   1 artikla
   Hyväksytään yhteisön puolesta Islannin tasavallan ja Norjan kuningaskunnan osallistumista Euroopan unionin jäsenvaltioiden operatiivisesta ulkorajayhteistyöstä huolehtivan viraston toimintaan koskevista yksityiskohtaisista säännöistä tehty Euroopan yhteisön ja mainittujen valtioiden välinen järjestelyasiakirja.
   Järjestelyasiakirjan teksti on tämän päätöksen liitteenä (6).
   2 artikla
   Neuvoston puheenjohtajalla on oikeus nimetä, jolla on valtuudet tallettaa yhteisön puolesta järjestelyasiakirjan 9 artiklan 1 kohdassa määrätty hyväksymisasiakirja osoitukseksi siitä, että Euroopan yhteisö suostuu sitoutumaan sopimukseen.

      Tehty Brysselissä 15 päivänä helmikuuta 2007.

            Neuvoston puolesta

            Puheenjohtaja

         W. SCHÄUBLE

      (1)  Euroopan parlamentin lausunto, annettu 12. joulukuuta 2006 (ei vielä julkaistu virallisessa lehdessä).

      (2)  EUVL L 349, 25.11.2004, s. 1.

      (3)  EYVL L 131, 1.6.2000, s. 43.

      (4)  EYVL L 64, 7.3.2002, s. 20.

      (5)  Katso tämän virallisen lehden sivu 17

      (6)  Katso tämän virallisen lehden sivu 19


title: 2011/42/EU: Neuvoston päätös, annettu 18 päivänä tammikuuta 2011 , alueiden komitean puolalaisen jäsenen ja puolalaisen varajäsenen nimeämisestä

text:
               22.1.2011

               FI

               Euroopan unionin virallinen lehti

               L 19/18

         NEUVOSTON PÄÄTÖS,
   annettu 18 päivänä tammikuuta 2011,
   alueiden komitean puolalaisen jäsenen ja puolalaisen varajäsenen nimeämisestä
   (2011/42/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
   ottaa huomioon Puolan hallituksen ehdotuksen,
   sekä katsoo seuraavaa:

               (1)

               Neuvosto hyväksyi 22 päivänä joulukuuta 2009 ja 18 päivänä tammikuuta 2010 päätökset 2009/1014/EU ja 2010/29/EU (1) alueiden komitean jäsenten ja varajäsenten nimeämisestä 26 päivän tammikuuta 2010 ja 25 päivän tammikuuta 2015 väliseksi ajaksi.

               (2)

               Yksi alueiden komitean jäsenen paikka on vapautunut Jerzy KROPIWNICKIn toimikauden päätyttyä.

               (3)

               Yksi varajäsenen paikka vapautuu, koska Tadeusz TRUSKOLASKI nimetään alueiden komitean jäseneksi,

         ON HYVÄKSYNYT TÄMÄN PÄÄTÖKSEN:
   1 artikla
   Nimetään alueiden komiteaan jäljellä olevaksi toimikaudeksi eli 25 päivään tammikuuta 2015:

               a)

               jäseneksi:

                           —

                           Tadeusz TRUSKOLASKI, Prezydent Miasta Bialegostoku

                     ja

               b)

               varajäseneksi:

                           —

                           Pawel ADAMOWICZ, Prezydent Miasta Gdańska.

         2 artikla
   Tämä päätös tulee voimaan päivänä, jona se hyväksytään.

      Tehty Brysselissä 18 päivänä tammikuuta 2011.

            Neuvoston puolesta

            Puheenjohtaja

         Gy. MATOLCSY

      (1)  EUVL L 348, 29.12.2009, s. 22 ja EUVL L 12, 19.1.2010, s. 11.